“আফ্রিদা তানজিম একটি বুদ্ধিমত্তার নাম; উজ্জ্বল মন এবং কল্পনাপ্রবণ অথচ জটিল একটি মস্তিষ্কের অধিকারী আফ্রিদা, নির্দিষ্ট একটি বিশ্বের কথা বলে। বলা যায়, একপ্রকার অন্ধকার দৃষ্টিভঙ্গির মধ্যদিয়ে তার শিল্পযাত্রা শুরু হয়েছে। অন্ধকারাচ্ছন্ন আধুনিক বিশ্ব দ্বারা তৈরি পুঁজিবাদের ফাঁদে আটকে পড়ে থাকা কিছু বিভ্রান্তি আছে সেখানে–আপাতদৃষ্টিতে যারা অব্যাহতির পথ খুঁজে ফিরছে! আফ্রিদা মনুষ্য মনের মধ্যে শয়তানের সত্ত্বা অনুসন্ধান করতে সক্ষম হয়েছে। এমন দানব যা সমস্ত মন্দ ও বৈষম্য সৃষ্টি করে! যা অবিরাম দুঃখের জন্ম দেয়। মানুষের, মনস্তাত্ত্বিক অন্ধকারাচ্ছন্ন যে সত্তাকে আফ্রিদা উন্মোচন করেছে তা শয়তান দ্বারা আবৃত মানুষের মনের অন্ধকার দিক। শয়তান বা ইবলিস আমাদের জীবনে প্রতিটি ধাপে আমাদেরকে বিভ্রমে ফেলে। যুদ্ধ, রাগ, ঘৃণা, বিষণ্নতা– এইসব মৃত্যু ও ধ্বংস অনুবন্ধী ঘটনা, যা বিয়োগাত্মক, মুনাফার অনুসন্ধানকারী পুঁজিবাদী সংগঠনসমূহ, তাদের বিরুদ্ধে আফ্রিদা সংগ্রামী ভূমিকা গ্রহণ করেছে, সে মৃত্যু ও ধ্বংস অনুবন্ধী প্রতিচ্ছবিসমূহ শিল্পকর্মের মধ্যে দিয়ে সমস্ত বিশ্বের কাছে প্রদর্শন করতে ইচ্ছুক! তার ছবির ফিগারসমূহ কখনো কখনো বাস্তবতার ব্যাকরণ মেনে চলে, কিন্তু বেশিরভাগ সময়ে অন্য জগৎকে নিয়ে আসতে চায়। রং ও কম্পোজিশনে এক ধরণের বিষন্ন মায়াময় পরিবেশ লক্ষ্য করা যায়, যার অন্তরালে মৃত্যুর হাতছানি সহজেই লক্ষ্যণীয়। এ যেন মানুষের অবদমিত কামনা বাসনা, মৃত্যুপ্রসূত এক গোলকধাঁধার বিশ্ব!